PRIPOROČILA ZA POSTAVITEV ČEBELJIH STOJIŠČ NA ZEMLJIŠČIH V LASTI MESTNE OBČINE LJUBLJANA IN DRUGIH

1. **Tehnična priporočila za postavitev stojišča za čebele na zemljiščih v lasti Mestne občine**

**Ljubljana (v nadaljevanju MOL)**

Na zemljiščih v lasti MOL, ki se nahajajo v urbanem tkivu MOL (območje znotraj obvoznice in znotraj urbanih tkiv, ki segajo izven obvoznice) se postavljajo stojišča za čebele, ki so dvignjena nad raven zemljišča in na katerih so postavljeni panji. Čebelnjak se lahko postavi le izjemoma pri čemer se ob upoštevanju pogojev za postavitev stojišča upošteva tudi določila Priloge 4 Občinskega prostorskega načrta MOL ID.

Stojišče za čebele:

* je registrirano in vneseno v Register čebelnjakov; označeno je z uradno tablico, ki je pritrjena

na vidnem mestu (Pravilnik o označevanju čebelnjakov in stojišč, Ur. l. 117/08);

* ima maksimalno 10 panjev na posameznem stojišču;
* je od kateregakoli drugega stojišča za čebele oddaljeno vsaj 400 m;
* je postavljeno vsaj 1 m od meje z drugo parcelo oziroma 3 m v primeru, da čebele izletajo
 proti meji sosednje parcele;
* je običajno postavljeno v smeri izleta čebel (jugovzhod);
* se lahko v gozdnem prostoru, s poudarjenimi socialnimi funkcijami in na drugih javnih

prostorih, postavi najmanj 10 m od poti in je postavljeno tako, da je izlet čebel usmerjen stran od poti;

* ima že pred prvim izletanjem čebel v bližini nameščen ustrezen vir sveže vode oziroma stalno oskrbovan vir vode;
* lahko omogoča tudi prezimovanje čebel;
* je postavljeno tako, da nikogar ne ogroža in
* je po potrebi obdano z višjo ogrado, ki preusmeri let čebel nad višino ograde.
1. **Postopki za pridobitev pravice za postavitev panjev**

Kandidat vloži pisno vlogo na pristojni oddelek MOL – Oddelek za ravnanje z nepremičninami ali Oddelek za gospodarske dejavnosti in promet, v primeru če gre za grajeno javno dobro in podrejeno rabo javnih površin.

V primeru, da gre za zaščiteno območje, mora po potrebi pridobiti:

* soglasje Zavoda za varstvo kulturne dediščine Slovenije OE Ljubljana;
* soglasje Zavoda za varovanje naravne dediščine Slovenije OE Ljubljana.

Na podlagi izpolnjevanja pogojev, pristojni oddelek MOL določi višino uporabnine za zemljišče in s kandidatom sklene najemno pogodbo.

1. **Upravičenci za postavitev stojišč za čebele na zemljiščih v lasti MOL**

Stojišča za čebele lahko na zemljiščih v lasti MOL postavi polnoletna oseba, ki mora izpolnjevati naslednje pogoje:

* ima dokazilo, da je vsaj 4 leta čebelaril z mentorjem, ki ima pridobljen naziv Čebelarski mojster ali pridobljeno nacionalno poklicno kvalifikacijo čebelar/čebelarka ali 10 let samostojnega čebelarjenja ali
* opravljen začetniški tečaj Čebelarske zveze Slovenije in potrdilo, da bo najmanj 3 leta čebelaril pod mentorskim vodstvom ali
* certifikat NPK čebelar (za pristop k temu tečaju je potrebno potrdilo, da je kandidat čebelaril že 3 leta pod strokovnim mentorstvom).

Kdo je lahko mentor:

* čebelar, ki ima najmanj 5-letne praktične izkušnje z urbanim čebelarjenjem in je vpisan v

Register mentorjev, ki ga vodi Društvo Urbani čebelar.

1. **Standard pridelave**

Čebelar, ki čebelari na stojiščih, ki so postavljena na zemljiščih v lasti MOL mora čebelariti po načelih dobre čebelarske prakse.

Tako kot v celi Sloveniji, se lahko na stojiščih za čebele na območju Mestne občine Ljubljana čebelari samo s čebeljo pasmo kranjska sivka(*Apis mellifera carnica*). Čebelar mora skrbno izvajati osnovno odbiro, ki vključuje odstranjevanje križancev.

Na stojiščih za čebele, ki so postavljena na zemljiščih v lasti MOL je priporočljivo sonaravno zatiranje varoe, z organskimi kislinami in eteričnimi olji oziroma metodami, ki so v skladu z ekološkim čebelarjenjem. Tretiranje varoj se praviloma izvaja po zadnjem točenju in še zimsko zatiranje varoe v času odsotnosti čebelje zalege. Tukaj je potrebno poudariti, da je potrebno sodelovanje čebelarja in območnega veterinarja. V primeru, da se npr. že v poletnem obdobju pojavi težava jo mora čebelar reševati na enak postopek kot morajo to početi ostali čebelarji (poklicati območnega veterinarja, ki je specialist za čebele in se z njim posvetovati glede nadaljnjega ukrepanja).